钦定古今图书集成/理学汇编/文学典/第046卷 > 吕思礼
## 钦定古今图书集成/理学汇编/文学典/第046卷 > 吕思礼

按《周书》本传：“思礼，东平寿张人也。性温润，不杂交游。
年十四，受学于徐遵明，长于论难。诸生为之语曰：‘讲
《书》论《易》，其锋难敌’。十九，举秀才，对策高第，除相州功
曹参军。葛荣围邺，思礼有守御勋，赐爵平陆县伯，除
栾城令。普泰中，仆射司马子如荐为尚书二千石郎
中。寻以地寒被出，兼国子博士，乃求为关西大行台”
郎中，为贺拔岳所重，专掌机密，甚得时誉。“岳为侯莫
陈悦所害，赵贵等议遣赫连达迎太祖，思礼预其谋。
及太祖为关西大都督，以思礼为府长史，寻除行台
右丞。以迎魏孝武功，封汝阳县子，邑四百户，加冠军
将军，拜黄门侍郎。”魏文帝即位，领著作郎，除安东将
军、都官尚书，兼七兵、殿中二曹事。从擒窦泰，进爵为
侯，邑八百户。大统四年，以谤讪朝政，赐死。思礼好学，
有文才，虽务兼军国，而手不释卷。昼理政事，夜则读
书。令苍头执烛，烛烬夜有数升。沙苑之捷，命为露布，
食顷便成。太祖叹其工而且速。所为《碑诔表颂》，并传
于世。七年，追赠车骑大将军、定州刺史。子亶嗣。大象
末，位至驾部下大夫。时有博陵崔腾、新蔡董绍，并早
有名誉，历职清显。腾为丞相府长史，绍为御史丞，俱
以“投书谤议”赐死。